b"\n_START_ARTICLE_\nFitoplanktonas\n_START_PARAGRAPH_\nFitoplanktonas (i\xc5\xa1 sen. gr. \xcf\x86\xcf\x85\xcf\x84\xcf\x8c\xce\xbd 'augalas' + gr. \xcf\x80\xce\xbb\xce\xb1\xce\xb3\xce\xba\xcf\x84\xcf\x8c\xcf\x82 'klaj\xc5\xabnas') \xe2\x80\x93 autotrofiniai organizmai planktono bendrijoje. Dauguma fitoplanktono yra pernelyg ma\xc5\xbei, kad b\xc5\xabt\xc5\xb3 pastebimi plika akimi. Fitoplanktono organizm\xc5\xb3 esant pakankamai daug vanduo b\xc5\xabna matomai \xc5\xbealios spalvos d\xc4\x97l chlorofilo fitoplanktono l\xc4\x85stel\xc4\x97se. Spalva gali skirtis priklausomai nuo fitoplanktono r\xc5\xab\xc5\xa1ies, nes skiriasi chlorofilo ar kit\xc5\xb3 pigment\xc5\xb3 (fikobiliproteinai, ksantofilai ir t. t.) kiekis.\n_START_SECTION_\nEkologija\n_START_PARAGRAPH_\nFitoplanktonas gauna energij\xc4\x85 fotosintez\xc4\x97s proceso metu, tod\xc4\x97l turi gyventi gerai ap\xc5\xa1viestame vandenyn\xc5\xb3, j\xc5\xabr\xc5\xb3, e\xc5\xbeer\xc5\xb3 ar kit\xc5\xb3 vandens telkini\xc5\xb3 pavir\xc5\xa1iniame sluoksnyje (vadinamoje eufotin\xc4\x97je zonoje). Fitoplanktonas atlieka pus\xc4\x99 visos fotosintez\xc4\x97s veiklos \xc5\xbdem\xc4\x97je. Taigi, fitoplanktonas papildo \xc5\xbdem\xc4\x97s hidrosfer\xc4\x85 ir atmosfer\xc4\x85 deguonimi. Fitoplanktonas Saul\xc4\x97s \xc5\xa1viesos energij\xc4\x85 paver\xc4\x8dia angliavandeni\xc5\xb3 chemini\xc5\xb3 ry\xc5\xa1i\xc5\xb3 energija, kuri\xc4\x85 naudoja palaikyti gyvybingum\xc4\x85, augti ir daugintis. Fitoplanktono pirmin\xc4\x97 produkcija yra daugumos vandenyno ir g\xc4\x97lo vandens mitybos tinkl\xc5\xb3 (i\xc5\xa1imtis - chemosintez\xc4\x97) pagrindas. Nuo XX am\xc5\xbeiaus, fitoplanktono kasmet suma\xc5\xbe\xc4\x97ja beveik 1%. Tai gali b\xc5\xabti susij\xc4\x99 su klimato at\xc5\xa1ilimo \xc4\xaftaka vandenyno temperat\xc5\xabrai, kuri 2010 m. buvo 40% ma\xc5\xbeesn\xc4\x97 negu 1950 m. Fitoplanktonas - svarbi maisto grandin\xc4\x97s dalis, jos kiekio poky\xc4\x8diai \xc4\xaftakoja krilio (kreve\xc4\x8di\xc5\xb3 grup\xc4\x97) gausum\xc4\x85, kuriuo minta baltieji banginiai._NEWLINE_Fitoplanktono gausa labai priklauso nuo vandenyne vandenyje esan\xc4\x8di\xc5\xb3 jon\xc5\xb3 (pvz., nitrat\xc5\xb3, fosfat\xc5\xb3, silicio r\xc5\xabg\xc5\xa1ties) koncentracijos. Kai kuriuose Pasaulinio vandenyno regionuose (pvz., Piet\xc5\xb3 vandenyne) fitoplanktono yra ma\xc5\xbeai d\xc4\x97l gele\xc5\xbeies stokos. Tai l\xc4\x97m\xc4\x97 kai kuri\xc5\xb3 mokslinink\xc5\xb3 pasisakym\xc4\x85 u\xc5\xbe t\xc5\xb3 region\xc5\xb3 tr\xc4\x99\xc5\xa1im\xc4\x85 gele\xc5\xbeimi, tokiu b\xc5\xabdu didinant fitoplanktono kiek\xc4\xaf ir fiksuojant daugiau atmosferos anglies dioksido (CO\xe2\x82\x82), kurio koncentracija spar\xc4\x8diai did\xc4\x97ja d\xc4\x97l \xc5\xbemogaus veiklos ir stiprina \xc5\xa1iltnamio efekt\xc4\x85. _NEWLINE_Nors beveik visos aptinkamos fitoplanktono r\xc5\xab\xc5\xa1ys - fotoautotrofai, yra i\xc5\xa1im\xc4\x8di\xc5\xb3, kai fitoplanktonui priskiriami miksotrofai ar kitos, nepigmentin\xc4\x97s r\xc5\xab\xc5\xa1ys, kurios fakti\xc5\xa1kai heterotrofin\xc4\x97s (pastarosios da\xc5\xbenai laikomos zooplanktonu). I\xc5\xa1 j\xc5\xb3 geriausiai \xc5\xbeinomos dinofitin\xc4\x97s gentys (pvz., Noctiluca ir Dinophysis), jos kad gaut\xc5\xb3 organinius anglies junginius minta kitais organizmais ar j\xc5\xb3 liekan\xc5\xb3 med\xc5\xbeiagomis._NEWLINE_Fitoplanktono s\xc4\x85voka apima visus fotoautotrofinius mikroorganizmus vandens maisto kloduose. Fitoplanktonas tarnauja kaip vandens mitybos baz\xc4\x97, atliekanti esmines ekologines funkcijas visai vandens aplinkai. Ta\xc4\x8diau, skirtingai nuo sausumos bendruomeni\xc5\xb3, kur gausiausi autotrofai yra augalai, fitoplanktono grup\xc4\x97 yra \xc4\xafvairialyp\xc4\x97, apimanti kai kuriuos eukariotus ir prokariotinius organizmus (tiek eubakterijas, tiek archeobakterijas). Yra apie 5000 j\xc5\xabrinio fitoplanktono  r\xc5\xab\xc5\xa1i\xc5\xb3. Dar neai\xc5\xa1ku, kaip tokia \xc4\xafvairov\xc4\x97 vyst\xc4\x97si aplinkoje, kur didel\xc4\x97 konkurencija d\xc4\x97l i\xc5\xa1tekli\xc5\xb3 sudar\xc4\x97 ribotas galimybes ni\xc5\xa1\xc5\xb3 diferenciacijai ."